कलश यात्रा के साथ आज शुरू होगी भागवत कथा
खंडवा | स्वामी केशवाचार्य जी बालक स्वामी महाराज शनिवार से नवचंडी मैदान पर भागवत कथा का वाचन करेंगे। पहले दिन कलश यात्रा निकाली जाएगी। कथा 1 जनवरी तक चलेगी। इसके लिए तैयारियां पूरी हो गई है। शनिवार दोपहर 12 बजे से जवाहर चौक, बड़ाबम राम मंदिर से कलश यात्रा प्रारंभ होगी। इसमें बग्घी, घोड़े, रामायण मंडल, भजन मंडली के साथ वृंदावन, हरिद्वार व बनारस, खंडवा के 108 ब्राह्मणों के साथ श्रीमद् भागवत पुराण साथ में रहेंगी। 108 कलशों को धारण कर महिला केसरिया वस्त्र एवं पुरुष वर्ग सफेद कुर्ता-पजामा में शामिल होंगे। यात्रा बड़ाबम से रामेश्वर रोड होते हुए आनंद नगर से नवचंडी धाम पहुंचेगी। कथा स्थल पर 108 ब्राह्मणों द्वारा प्रतिदिन कथा पारायण किया जाएगा। लगभग 20 हजार वर्गफीट पंडाल में 800 वर्गफीट का मंच बनाया गया है। व्यासपीठ पर बनारस के संत केशवाचार्य महाराज श्रीमद् भागवत कथा का वाचन करेंगे। प्रतिदिन कथा सुनने वालों के लिए पड़ावा, भवानी माता रोड, बजरंग चौक व माता चौक से नि:शुल्क बसों की व्यवस्था समिति द्वारा की गई है।
hin_Deva hin_Deva